ครม.ไฟเขียวเพิ่มหนี้สาธารณะ
ครม.ไฟเขียวปรับหนี้สาธารณะปี 2562 เพิ่มอีก 2.3 หมื่นล้าน เป็น 1.85 ล้านล้าน หนี้ต่อจีดีพีแตะ 43.32%
27 ก.พ. 2562

ครม.ไฟเขียวปรับหนี้สาธารณะปี 2562 เพิ่มอีก 2.3 หมื่นล้าน เป็น 1.85 ล้านล้าน หนี้ต่อจีดีพีแตะ 43.32%
พล.ท.วีรชน สุคนธปฏิภาค รองโฆษกประจำสำนักนายกรัฐมนตรี เปิดเผยภายหลังการประชุมคณะรัฐมนตรี (ครม.) เมื่อวันที่ 26 ก.พ.ที่ผ่านมา ว่าที่ประชุมเห็นชอบให้ปรับปรุงแผนการบริหารหนี้สาธารณะประจำปีงบประมาณ 2562 ครั้งที่ 1 ตามที่สำนักบริหารหนี้สาธารณะเสนอ โดยการปรับปรุงแผนการบริหารหนี้สาธารณะในครั้งนี้มีวงเงินปรับเพิ่มขึ้นสุทธิ 2.3 หมื่นล้านบาท ทำให้วงเงินหนี้สาธารณะประจำปี 2562 ปรับเพิ่มขึ้นจากประมาณ 1.82 ล้านล้านบาท เป็นวงเงินประมาณ 1.85 ล้านล้านบาท ซึ่งทำให้หนี้สาธารณะต่อผลิตภัณฑ์มวลรวมในประเทศ (จีดีพี) ในปี 2562 ปรับเพิ่มขึ้นจากเดิม 42.7% มาเป็น 43.32% ซึ่งอยู่ในระดับที่กำหนดที่ไว้ที่ไม่เกิน 60%
สำหรับการปรับปรุงแผนการบริหารหนี้สาธารณะที่เพิ่มขึ้นมาจากการดำเนินโครงการต่างๆ เพิ่มเติม ได้แก่ เงินกู้รถไฟความเร็วสูงไทย-จีน ช่วงกรุงเทพฯ-หนองคาย (ระยะที่ 1 ช่วงกรุงเทพฯ-นครราชสีมา) ของการรถไฟแห่งประเทศไทย (รฟท.) วงเงินลงทุน 3.2 หมื่นล้านบาท และโครงการที่ขอบรรจุเพิ่มเติมขออนุมัติมาในครั้งนี้ 6 โครงการ วงเงินทั้งสิ้น 2.8 หมื่นล้านบาท เช่น โครงการเงินกู้เพื่อรองรับการดำเนินงานของธนาคารพัฒนาวิสาหกิจขนาดกลางและขนาดย่อมแห่งประเทศไทย (ธพว.) รวมถึงให้การสนับสนุนด้านการเงินแก่เอสเอ็มอีรายย่อยตามนโยบายรัฐบาล 2.1 หมื่นล้านบาท โครงการพัฒนากำลังคนด้านวิศวกรรมศาสตร์เทคโนโลยีและนวัตกรรม 2,700 ล้านบาท โครงการจัดซื้อรถโดยสารปรับอากาศใช้เชื้อเพลิงก๊าซธรรมชาติ (เอ็นจีวี) 489 คัน จำนวน 1,891.45 ล้านบาท
นอกจากนี้ ครม.ได้อนุมัติให้รัฐวิสาหกิจ 4 แห่ง ที่มีสัดส่วนความสามารถในการหารายได้เทียบกับภาระหนี้ของกิจการ ต่ำกว่าเกณฑ์ที่กำหนด (ต่ำกว่า 1) ได้แก่ การเคหะแห่งชาติ การรถไฟฟ้าขนส่งมวลชนแห่งประเทศไทย (รฟม.) องค์การขนส่งมวลชนกรุงเทพ (ขสมก.) และ รฟท. สามารถกู้เงินใหม่และบริหารหนี้ภายใต้การปรับปรุงแผนการบริหารหนี้สาธารณะ